Man dood, vrou ernstig na gewapende aanvalle te Muldersdrift – praag.co.za — 20 jaar jonk!
Volgens konstabel Lucky Matome van die Suid-Afrikaanse Polisiediens is 'n eenheid omstreeks 20:30 Saterdagaand na 'n kleinhoewe in Muldersdrift se Rietfonteingebied ontbied. Daar aangekom, het hulle die vrou in 'n plas bloed aangetref.
"Die voorlopige ondersoek dui daarop dat die vrou tydens 'n huisroof in die rug geskiet is," het konstabel Matome gesê. "Dit is nie duidelik hoeveel verdagtes by die hartelose misdaad betrokke was nie." Enkele waardevolle items is as vermis aangemeld, waaronder selfone, 'n tuisteaterstel en 'n onbekende bedrag kontant.
Matome het voorts gesê: "Daar kon nie veel inligting by die slagoffer verkry word nie, aangesien sy in 'n ernstige toestand was. Sy is vir dringende mediese behandeling na 'n hospitaal gehaas.
'n Saak van poging tot moorde en huisroof word tans ondersoek.
Die vorige oggend, Vrydag, het 'n blanke man in dieselfde omgewing gesterf terwyl hy hom teen 'n gewapende aanval probeer verdedig het. Die man het skuins voor ses in die oggend onraad bemerk en sy huis verlaat om ondersoek in te stel. Hierna het die aanvallers op hom losgebrand en het hy teruggeskiet, maar is noodlottig in sy bolyf gewond.
Volgens Matome is die polisie "bekommerd" oor die toename in aanvalle op kleinhoewebewoners in Muldersdrift.
Lede van die publiek met inligting kan die Muldersdrift-polisie skakel by 011 952 4600 of die Wesrand-trio-taakspan by 079 496 6288.
Skrywer praagGepubliseer op 8 Augustus 2017 8 Augustus 2017 Kategorieë Nuus, Suider-AfrikaSleutelwoord aanvalle, huisroof, moord, Muldersdrift, Suid-Afrikaanse Polisiediens